लुटेरों ने 10 भारतीयों सहित पोत अगवा किया  
समुद्री लुटेरों ने एक पोत को ओमान से लगे समुद्र में अगवा कर लिया। पोत पर चालक दल के 23 सदस्य सवार हैं, जिनमें 10 भारतीय हैं।
समुद्री लुटेरों ने दक्षिणी यूरोपीय देश माल्टा के ध्वज लगे एक पोत को ओमान से लगे समुद्र में अगवा कर लिया। पोत पर चालक दल के 23 सदस्य सवार हैं, जिनमें 10 भारतीय हैं। यह जानकारी यूरोपीय संघ के लूट विरोधी बल (ईयूनवफॉर) ने दी है। समाचार एजेंसी आरआईए नोवोस्ती के अनुसार पोत पर 13 ईरानी और 10 भारतीय नागरिक सवार हैं। पोत जब उत्तरी अरब सागर में ओमान के मसीरा से पूर्व लगभग 350 मील की दूरी पर था, तभी उसने संकट का संकेत भेजा था। पोत सिंगापुर से संयुक्त अरब अमीरात (यूएई) के लिए जा रहा था।   ईयूनवफॉर ने अपनी वेबसाइट पर कहा है, "संकट का संकेत भेजे जाने के बाद से पोत से कोई सम्पर्क नहीं हो पाया है और एमवी सिनिन ने अब अपना रास्ता सोमाली तट की ओर मोड़ लिया है।" स्थिति पर बराबर नजर रखी जा रही है।